ਭਾਰਤ ਅਤੇ ਪਾਕਿਸਤਾਨ ਵੰਡ ਦੌਰਾਨ  ਔਰਤਾਂ ਨੇ ਜੋ ਝੱਲਿਆ ਉਹ ਅਕਸਰ ਅਣਗੌਲਿਆ ਕਰ ਦਿੱਤਾ ਜਾਂਦਾ ਹੈ,  ਕੁਝ ਵੇਰਵਾ।
'ਪਿਤਾ ਨੇ ਕਿਹਾ ਜੇ ਉਹ ਬਲਾਤਕਾਰ ਕਰਨਗੇ ਤਾਂ ਮੈਂ ਤੁਹਾਨੂੰ ਗੋਲੀ ਮਾਰ ਦਿਆਂਗਾ'

ਸਾਡੀ ਇੱਕ ਸਰੋਤਾ ਅਮਾਇਨਾ ਨੇ ਆਪਣੀ ਮਾਂ ਸਗੀਰਾ ਦੀ ਕਹਾਣੀ ਦੱਸੀ। ਜਦੋਂ ਵੰਡ ਹੋਈ ਤਾਂ ਅਮਾਇਨਾ 14 ਸਾਲਾਂ ਦੀ ਸੀ। ਆਪਣੇ ਭੇਜੇ ਇੱਕ ਅਵਾਜ਼ੀ ਸੁਨੇਹੇ ਰਾਹੀਂ ਸਗੀਰਾ ਸਾਨੂੰ 1947 ਵਿੱਚ ਵਾਪਸ ਲੈ ਗਏ।

ਉਨ੍ਹਾਂ ਨੇ ਯਾਦ ਕੀਤਾ ਕਿ ਕਿਵੇਂ ਉਨ੍ਹਾਂ ਦੇ ਪਿਤਾ ਨੇ ਉਨ੍ਹਾਂ ਨੂੰ ਅਤੇ ਉਨ੍ਹਾਂ ਦੇ ਭੈਣ-ਭਰਾ ਨੂੰ ਇਸ ਲਈ ਤਿਆਰ ਕੀਤਾ ਕਿ ਜੇਕਰ ਪਰਿਵਾਰ ਵਿੱਚੋਂ ਕਿਸੇ 'ਤੇ ਹਮਲਾ ਹੁੰਦਾ ਹੈ, ਕੋਈ ਅਗਵਾ ਜਾਂ ਬਲਾਤਕਾਰ ਕੀਤਾ ਜਾਵੇ ਤਾਂ ਕੀ ਕੀਤਾ ਜਾਏ।

"ਇਹ ਕਾਫ਼ੀ ਡਰਾਉਣਾ ਸੀ। ਸਾਨੂੰ ਘਰੋਂ ਭੱਜਣ ਲਈ ਹਮੇਸ਼ਾ ਤਿਆਰ ਰਹਿਣਾ ਪੈਂਦਾ ਸੀ। ਜੇਕਰ ਉਹ ਹਵਾਈ ਹਮਲਾ ਕਰਕੇ ਬੰਬਾਰੀ ਕਰਨ ਲੱਗ ਪੈਂਦੇ। ਅਸੀਂ ਹਰ ਚੀਜ਼ ਲਈ ਤਿਆਰ ਸੀ। ਸਾਡੇ ਕੋਲ ਛੋਟੀਆਂ- ਮੋਟੀਆਂ ਚੀਜ਼ਾਂ ਸਨ। ਇਸ ਦੇ ਨਾਲ ਹੀ ਇੱਕ ਦੰਦਾਂ ਦਾ ਬੁਰਸ਼, ਕੁਝ ਖਾਣਾ ਅਤੇ ਇੱਕ ਛੋਟਾ ਕੰਬਲ ਸੀ।''

"ਇਹ ਭਾਰਤ ਅਤੇ ਪਾਕਿਸਤਾਨ ਸਨ ਜੋ ਇੱਕ ਦੂਜੇ ਨਾਲ ਜਾਨਵਰਾਂ ਵਾਂਗ ਸਲੂਕ ਕਰਦੇ ਸਨ। ਔਰਤਾਂ ਨਾਲ ਬਲਾਤਕਾਰ ਕੀਤੇ ਗਏ। ਉਹ ਮੁਟਿਆਰਾਂ ਨੂੰ ਲੈ ਜਾਂਦੇ ਅਤੇ ਗਾਇਬ ਹੋ ਜਾਂਦੇ।"

"ਜਦੋਂ ਸਾਇਰਨ ਵੱਜਿਆ ਤਾਂ ਸਾਡੇ ਪਿਤਾ ਨੇ ਸਾਨੂੰ ਸਮਝਾਇਆ ਕਿ ਜੇਕਰ ਅਜਿਹੀ ਸਥਿਤੀ ਆਈ ਕਿ ਸਾਨੂੰ ਅਗਵਾ ਕਰ ਲੈਣ ਜਾਂ ਬਲਾਤਕਾਰ ਕਰਨਗੇ ਤਾਂ ਉਹ ਰਿਵਾਲਵਰ ਦੀ ਵਰਤੋਂ ਕਰਨਗੇ ਅਤੇ ਸਾਡੀ ਇੱਜ਼ਤ ਦੀ ਖਾਤਰ ਸਾਨੂੰ ਮਾਰ ਦੇਣਗੇ।"